ਨਵੀਂ ਦਿੱਲੀ, 26 ਫਰਵਰੀ
ਬਲਜੀਤ ਸਿੰਘ ਦੀ ਅੱਖ ਵਿਚ ਜੇ ਸੱਟ ਨਾ ਲੱਗੀ ਹੁੰਦੀ ਤਾਂ ਉਹ ਹਾਕੀ ਵਿਸ਼ਵ ਕੱਪ ਵਿਚ ਭਾਰਤੀ ਗੋਲਪੋਸਟ ਦਾ ਡਟ ਕੇ ਪਹਿਰਾ ਦਿੰਦਾ ਪਰ ਹੁਣ ਇਸ ਮਾੜੀ ਕਿਸਮਤ ਵਾਲੇ ਗੋਲਚੀ ਕੋਲ ਆਪਣੇ ਸਾਥੀਆਂ ਨੂੰ ਹਾਕੀ ਵਿਸ਼ਵ ਕੱਪ ‘ਚ ਖੇਡਦੇ ਦੇਖਣ ਲਈ ਟਿਕਟ ਨਹੀਂ ਹੈ। ਬਲਜੀਤ ਦਾ ਹਾਕੀ ਕੈਰੀਅਰ ਪਿਛਲੇ ਸਾਲ ਪੁਣੇ ‘ਚ ਕੌਮੀ ਕੈਂਪ ਦੌਰਾਨ ਉਸ ਵੇਲੇ ਰੁਕ ਗਿਆ ਸੀ ਜਦੋਂ ਉਸ ਦੀ ਅੱਖ ‘ਤੇ ਗੋਲਫ ਬਾਲ ਵੱਜੀ। ਹਾਲਾਂਕਿ ਉਹ ਸਰਕਾਰੀ ਖਰਚੇ ‘ਤੇ ਅਮਰੀਕਾ ਵਿਚ ਇਲਾਜ ਕਰਾ ਰਿਹਾ ਸੀ ਪਰ ਖੇਡ ਮੰਤਰਾਲੇ ਵੱਲੋਂ ਇਲਾਜ ਦੌਰਾਨ ਵਿਚਕਾਰੋਂ ਹੀ ਬੁਲਾ ਲੈਣ ਕਾਰਨ ਉਸ ਦੀ ਅੱਖ ਦੀ ਰੋਸ਼ਨੀ ਪੂਰੀ ਤਰ੍ਹਾਂ ਨਹੀਂ ਪਰਤੀ।
ਬਲਜੀਤ ਨੇ ਚੰਡੀਗੜ੍ਹ ਤੋਂ ਇਸ ਖਬਰ ਏਜੰਸੀ ਨਾਲ ਗੱਲ ਕਰਦਿਆਂ ਕਿਹਾ ਕਿ ਪਿਛਲੇ ਸਾਲ ਤੱਕ ਉਹ ਭਾਰਤ ਦਾ ਨੰਬਰ ਇਕ ਗੋਲਚੀ ਸੀ ਅਤੇ ਜੇ ਉਹ ਠੀਕ ਹੁੰਦਾ ਤਾਂ ਟੀਮ ਵਿਚ ਹੁੰਦਾ। ਹੁਣ ਉਹ ਖੇਡ ਨਹੀਂ ਰਿਹਾ ਪਰ ਮੈਦਾਨ ਵਿਚ ਪਹੁੰਚ ਕੇ ਖਿਡਾਰੀਆਂ ਦਾ ਹੌਂਸਲਾ ਵਧਾਉਣਾ ਚਾਹੁੰਦਾ ਹਾਂ। ਇਸ ਲਈ ਮੈਚ ਦੇਖਣ ਵਾਸਤੇ ਉਸ ਕੋਲ ਪਾਸ ਨਹੀਂ ਹੈ। ਉਨ੍ਹਾਂ ਕਿਹਾ, ”ਮੈਂ ਹਾਕੀ ਇੰਡੀਆ ਦੇ ਅਧਿਕਾਰੀਆਂ ਨਾਲ ਗੱਲ ਨਹੀਂ ਕਰ ਸਕਿਆ ਪਰ ਮੈਂ ਕੋਚਾਂ ਨਾਲ ਪਾਸ ਇਸ ਬਾਰੇ ਗੱਲਬਾਤ ਕੀਤੀ ਸੀ ਤੇ ਉਨ੍ਹਾਂ ਨੇ ਕਿਹਾ ਕਿ ਉਨ੍ਹਾਂ ਦੇ ਖੁਦ ਦੇ ਪਰਿਵਾਰਾਂ ਲਈ ਪਾਸ ਨਹੀਂ ਮਿਲੇ। ਇਸ ਲਈ ਉਹ ਕੁਝ ਨਹੀਂ ਕਰ ਸਕਦੇ।” ਬਲਜੀਤ ਨੂੰ ਇਸ ਗੱਲ ਦਾ ਦੁੱਖ ਹੈ ਕਿ ਜਿਹੜਾ ਖਿਡਾਰੀ ਕਈ ਸਾਲਾਂ ਤੋਂ ਭਾਰਤੀ ਹਾਕੀ ਦਾ ਅਹਿਮ ਮੈਂਬਰ ਰਿਹਾ, ਉਸ ਨੂੰ ਹਾਕੀ ਮੈਚ ਦੇਖਣ ਲਈ ਪਾਸ ਤੱਕ ਵੀ ਨਹੀਂ ਦਿੱਤਾ ਜਾਂਦਾ। -ਪੀ.ਟੀ.ਆਈ.

ਪ੍ਰਸ਼ਨਃ ਕਿਸ ਭਾਰਤੀ ਗੋਲਕੀਪਰ ਦੀ ਅੱਖ ਵਿਚ ਸੱਟ ਲੱਗੀ?

ਉੱਤਰਃ ਭਾਰਤੀ ਗੋਲਕੀਪਰ ਬਲਜੀਤ ਸਿੰਘ ਦੀ ਅੱਖ ਵਿਚ ਸੱਟ ਲੱਗੀ।